Volgens Whitehead woon Dreyer op ŉ kleinhoewe saam met ander mense om nader aan sy kleinkinders te wees. Hy sê Dreyer was op pad om te ry toe hy by die hek oorrompel en ontvoer is.
“Die buurtwag, die polisie en die mense by wie hy gebly het, is wonderlik – hy is steeds vermis en hulle soek nog onverpoos sedert sy verdwyning Vrydagmiddag. Die familie is rasend van bekommernis en ons het geen benul waar hy kan wees nie. Ons wil hom net weer veilig en by die huis hê.”
’n Volbank regters van die Bloemfonteinse hooggeregshof het vandag beveel dat die Universiteit van die Vrystaat (UV) nie sy nuwe taalbeleid mag implementeer totdat die universiteit se appèl teen ’n vroeëre uitspraak ten gunste van Solidariteit en AfriForum, afgehandel is nie.
Volgens Alana Bailey, adjunkhoof van AfriForum, wou die UV nie ’n onderneming gee dat die nuwe taalbeleid nie toegepas sal word tot tyd en wyl die appèl afgehandel is nie. “Ons het geen keuse gehad nie as om die hooggeregshof met ’n dringende aansoek te nader ten einde te verseker dat diegene wat van voornemens is om in 2017 in Afrikaanse te studeer, wel die reg daartoe sal hê,” het sy gesê.
Bailey het gesê die saak word deur die hof as dringend beskou, aangesien aansoeke deur studente om tot die universiteit toegelaat te word teen Oktober sluit. Studente sal van hul grondwetlike taalreg ontneem word as ŉ nuwe taalbeleid geïmplementeer word, het sy gesê.